Richard Wood: Verhoordatum eindelik bekend | Maroela Media
Ná sowat twee jaar lange herhaaldelike uitstel is daar eindelik Maandag op ’n verhoordatum besluit vir die moordsaak op die 26-jarige Richard Wood.
“’n Mens het in ’n stadium verlore gevoel. Nou het ons uiteindelik ’n verhoordatum,” het Maryna Wood, Richard se ma, aan Maroela Media gesê nadat sy vanoggend vir die soveelste keer in die Pretoria-Noord-streekhof gesit het gedurende die verskyning van die twee vriende wat teregstaan vir die moord op haar seun.
Christopher van der Westhuizen (23) en Marchant Bredell (32) het vanjaar reeds vier keer vlugtig in die hof verskyn op aanklag van moord in verband met die dood van Wood.
Landdros Pieter Nel het eindelik 11 en 12 November op die hofrol geplaas vir die afhandeling van die verhoor.
“Die dag daarna is dit presies twee jaar,” het Maryna gesê.
Richard is ’n week later, op 13 November, in die hospitaal dood nadat hy ’n breinoperasie ondergaan het in ’n poging om sy lewe te red.
Volgens Maryna wou Van der Westhuizen en Bredell aanvanklik ’n pleitooreenkoms aangaan. Daar kon egter nie tot ’n ooreenkoms gekom word nie en hul regsverteenwoordigers het hulle tot die direkteur van openbare vervolgings (DOV) gewend om te beslis of daar genoegsame rede is om die aanklagte van moord teen hulle na strafbare manslag om te skakel.
Die DOV het teen vanoggend egter nog geen terugvoer gelewer nie waarna Nel beslis het dat die saak nie langer uitgestel kan word nie.
“Ek en my man is so verlig. Ons is net bly dié ding begin na ’n kant toe beweeg. ’n Mens kry nie afsluiting wanneer jy emosies opbou vir elke hofverskyning net om weer uitgestel te word nie. Elke uitstel is soos ’n mat wat onder jou voete uitgeruk word. So het dit twee jaar aangegaan.”
Maryna hoop dat ’n verhoor moontlik sommige vrae rakende haar seun se moord sal kan beantwoord.
“Ons weet nie hoekom hulle gedoen het wat hulle gedoen het nie. Ons weet nie hoekom hulle hom daar gelos en nie gehelp het nie. Ons weet tot vandag toe nie. Geregtigheid moet geskied. ’n Mens moet verantwoordelikheid aanvaar vir jou dade,” vertel ’n emosionele Maryna.
Ek is so diep jammer vir julle.
Baie Tragies! Om so deur jou “vriende” vermoor te word. Ek hoop vir die ouers se
Onthalwe dat hierdie saakbeskadiging vinnig tot n einde kom en dat reg sal seëvier.
Met sulke vriende het jy nie vyande nodig nie. Sterkte mag geregtigheid seevier.
Baie sterkte Maryna en gesin, dit is al manier hoe julle berusting sal vind.
Maryna, ons ken mekaar nie maar ek BID dat God uiteindelik vir jou vrede sal gee; Richard was ‘n pragtige en welopgevoede jong man – mens kan dit sommer sien! dis tragies dat hy sò moes doodgaan. Ek glo geregtigheid sal geskied. Sy twee moordenaars moet tronk toe gaan. Klaar. Ek bid vir jou vir berusting en behou die wonderlike memories wat jy van Richard het. Praat met hom; huil oor hom; dit help.